**Villa Grande** er en eiendom og et herskapshus på Bygdøy i Oslo. Villaen ble påbegynt i 1917. Under andre verdenskrig tok Quisling stedet i bruk som bolig under navnet **Gimle**. Villa Grande huser i dag Senter for studier av Holocaust og livssynsminoriteter (Holocaustsenteret).

Historie
--------

Huset ble påbegynt i 1917 etter tegninger av arkitektene Christian Morgenstierne og Arne Eide for Sam Eyde, grunnleggeren av Norsk Hydro. Eyde solgte prosjektet etter mindre enn ett år. Det ufullførte huset skiftet eier flere ganger, og ble til slutt overtatt av staten. 

Fra venstre Vidkun Quisling, «fører» i Nasjonal Samling (NS), Rolf J. Fuglesang, NS' kulturminister, Halldis Neegård Østbye og Maria Quisling på terrassen til «Gimle», Villa Grande som Quislings residens 1941–1945. Foto: Riksarkivet, ukjent år 
I 1941 ble det ferdigbygget, og innredet som bolig for Maria og Vidkun Quisling, lederen i det nasjonalistiske fascistpartiet Nasjonal Samling (NS) som samarbeidet med de tyske okkupantene under krigen. I denne perioden ble villaen kalt «Gimle». 

Quisling, som samlet på antikviteter, fylte hjemmet med verdifulle gjenstander blant annet hentet fra Slottet og arresterte jøder.

Paret bodde i «fører-residensen» fram til Quisling ble arrestert våren 1945. Villa Grande ble i en kort periode nevnt som nasjonalt veteran-senter, frem til Holocaustsenteret meldte sin interesse.

### Quislings førerbunker

Quislings bunker ligger under Villa Grande og ble bygget under krigen for å beskytte politikeren mot bombeangrep og fungere som sykestue. Bunkeren har inngang fra kjelleren i Villa Grande og en «hemmelig» nødutgang på baksiden av bygget ut mot hagen. Bunkeren stod ferdig i 1943, er 67 m², har en 4 meter tykk betongkappe over seg og 2,4 meter tykke vegger av betong. I bunkeren var det blant annet installert moderne elektrisk anlegg, matforråd, kjøleanordninger og eget kontorrom med både utgående og interne telefonlinjer. 

Bunkeren ble stengt i mai 1945, og forfalt frem til den ble pusset opp og åpnet for publikum i 2014..

* Quislings skrivepult i bunkerenQuislings skrivepult i bunkeren
* OppholdsromOppholdsrom
* Luke for å stenge luftinntak ved trykkLuke for å stenge luftinntak ved trykk
* VentilasjonsanleggetVentilasjonsanlegget
* Hemmelig nødutgang til baksiden av Villa GrandeHemmelig nødutgang til baksiden av Villa Grande

### Etter krigen

Etter frigjøringen 8. mai 1945 ble Villa Grande tatt i bruk til samfunnsgavnlige formål, blant annet for å avnazifisere stedet etter Quisling.

Da Maria Quisling var blitt kastet ut, overtok øverstkommanderende allierte militærmyndighet i Norge, general Andrew Thorne, sammen med sin stab Villa Grande som hovedkvarter fra 22. mai og holdt til der inntil han 31. oktober dro tilbake til Storbritannia. Kong Haakon ble invitert på middag til Villa Grande allerede 16. juni samme år, bare ni dager etter at han vendte tilbake til det frigjorte Oslo.

Bygdø sykehjem, en avdeling under Ullevål sykehus flyttet inn i 1948. I 1961 overtok statens utdanningssenter for helsepersonell under ledelse av Karl Evang.

Kulturminne
-----------

Villa Grande er et kulturminne og har nummer 90331 i Riksantikvarens kulturminnebase.

Referanser
----------

1. 1 2 3 4 5  Radiointervju med Bodil Stenseth, forfatteren av *Quislings ran - historien om Villa Grande*, i NRK P2s Ekko 15. juni 2018
2. ↑  *NRK.no: Quislings bunker åpnes for publikum* Publisert: 09.06.2014.
3. ↑  *VG.no: Quislings førerbunker åpnes for publikum* Publisert: 09.06.2014.
4. ↑  *Dagbladet.no: Quislings bunker åpnes for publikum* Publisert: 09.06.2014.

Eksterne lenker
---------------

* Spesifikt om Villa Grande på Holocaustsenterets hjemme
* *KOMPLEKS 778 VILLA GRANDE, OSLO*. Beskrivelse av bygningen. Del av høringsutkast til landsverneplan for Kunnskapsdepartementet. Kunnskapsdepartementets hjemmeside, 23. februar 2010[*død lenke*] (avlest 23. februar 2010)
* «Villa Grande». *Kulturminnesøk*. Riksantikvaren – Direktoratet for kulturminneforvaltning.

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** Lokalhistoriewiki **·** Riksantikvaren kulturminne
 |